钦定古今图书集成/理学汇编/经籍典/第085卷 > 许衡读易私言 > 《二》
## 钦定古今图书集成/理学汇编/经籍典/第085卷 > 许衡读易私言 > 《二》

二二与四皆阴位也。四虽得正而犹有不中之累，况
不得其正乎。二虽不正，而犹有得中之美，况正而得
中者乎。四近君之臣也，二远君之臣也。其势又不同。
此二之所以多“誉”、四之所以多惧也。二中位，阴阳处
之，皆为得中。中者，不偏不倚，无过不及之谓。其才若
此，故于其时义为易合。时义既合，则“吉”可断矣。究而
言之，凡阳本吉，凡阴本凶。阳虽吉，不得其正，则害乎
吉矣。得正矣，不及其中，亦未保其吉也。必当位居中，
能趋时义，然后其吉乃定；阴虽本凶，不失其正，则缓
其凶矣。正矣或能居中，犹可免其凶也。必也不正不
中，悖于时义，其凶乃定。故阳得位得中，其吉多焉；阴
失位失中，其凶多焉。要其终也，合于时义，则无不吉。
悖于时义，则无不“凶”也。大矣哉，“时”之义乎！

乾九、二九，刚健之才也，而承乘又刚健，是刚健之至
也。处阴得中，有溥博渊泉，时出之义。臣才若此，其于
职位，盖绰绰然有馀裕矣。夫刚健则有可久之义，得
中则有适时之义，兼是二者，虽无应可也，况六五虚
中以待己者乎？此八卦所以无悔吝，而有应者尢为
美也。

《兑》九二，《兑》之九二，刚而得中也。虽上承于柔邪不足
为累，此以得中之义为胜也。独《节》之为卦，自有中义，
所不足者正而已。今既不正矣，其何以免于凶乎？
《巽》九二，《兑》之中，以刚为说，《巽》之中，以刚为入，皆有才
适用之臣也。然《兑》务于上。〈上一阴为主〉《巽》务于下，〈下一阴为主〉
其势有所不同。如《井》之义，贵于上行也。而九二无应，
徇己才而下之，违时拂义，人莫肯与。以谷射瓮敝取
象，其亦宜乎。

《坎》九二，下柔险之始也，上柔险之极也，而己以刚阳
之才独处中焉，是己无赖于彼而彼有待于己也。加
以至尊应之，则险道大行，不尔，则几于困矣。大率有
应而道行，则以“贞干”之义为重。无应而处中，则以须
守之义为重。错举而言，则卦才皆备焉。

《坤》六二，《否》之时不为穷厄所动，《豫》之时不为逸欲所
牵，非安于义分者莫能也。《坤》六二，居中履正，且又静
而顺焉，宜其处而无败也。虽然，“创物兼人”，阳之为也；
柔顺贞静，阴之德也。以阴之德而遇剥、观，则剥伤于
柔，而观失于固矣。夫何故？时既不同，义亦随异，此六
爻所以贵中正，而中正之中，又有随时之义也。
《震》六二。六二阴柔而在动，体虽居中履正，然下乘刚
阳，成卦之主，其势不得安而处也。非惟其势不得安
而处，揆其资性，亦不肯安其处也。或上应，或下依，有
失得之辨焉。复无应而下仁，吉之道也。过此则违道
而非正矣。《颐》、“《随》《益》”之时，方受彼也。上下之来，又何患
焉。《无妄》之世，方存诚也。或应、或依，祇足为累。他卦皆
不以乘刚之义为重也。《屯》《震》《噬嗑》，大率处则乘刚，动
有得失，非坤二柔中之比也。

《艮》，六二以刚处上，以柔处下，尊卑之势顺也。《艮》之大
体既备此象矣，而六二又乘刚履柔，居中得正，宜其
处诸卦而无过也。虽然，柔止之才，动拘礼制，若当大
有为之时，则有不可必者，故在《蹇》未能济处，艮莫能
止，究其用心，忠义正直，不可以事之成否为累也。
《离》六二，初与三刚而得正，皆有为之才也。然其明照，
各滞一偏，唯六二中正，见义理之当然，而其才干有
不逮其明者甚矣，才智之难齐也。得有应于上，则明
有所附矣。然非刚之善用明，实明之能自用也。大抵
以刚用明，不若以明用刚之为顺。故八卦应五附三，
其势略等，而离之六五，有应于下者，为最美也。